CELEX: 32012D0690
Language: sl
Date: 2012-11-06 00:00:00
Title: 2012/690/EU: Izvedbeni sklep Komisije z dne 6. novembra 2012 o spremembi Sklepa 2010/381/EU o nujnih ukrepih v zvezi s pošiljkami proizvodov iz ribogojstva, uvoženih iz Indije in namenjenih za prehrano ljudi, ter razveljavitvi Sklepa 2010/220/EU o nujnih ukrepih v zvezi s pošiljkami gojenih ribiških proizvodov, uvoženih iz Indonezije in namenjenih za prehrano ljudi (notificirano pod dokumentarno številko C(2012) 7637)  Besedilo velja za EGP

8.11.2012   
            
            
               SL
            
            
               Uradni list Evropske unije
            
            
               L 308/21
            
         IZVEDBENI SKLEP KOMISIJE
   z dne 6. novembra 2012
   o spremembi Sklepa 2010/381/EU o nujnih ukrepih v zvezi s pošiljkami proizvodov iz ribogojstva, uvoženih iz Indije in namenjenih za prehrano ljudi, ter razveljavitvi Sklepa 2010/220/EU o nujnih ukrepih v zvezi s pošiljkami gojenih ribiških proizvodov, uvoženih iz Indonezije in namenjenih za prehrano ljudi
   (notificirano pod dokumentarno številko C(2012) 7637)
   (Besedilo velja za EGP)
   (2012/690/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (1), ter zlasti člena 53(1)(b)(ii) Uredbe,
   ob upoštevanju naslednjega:
   
               (1)
            
            
               Uredba (ES) št. 178/2002 določa splošna načela, ki na ravni Unije in nacionalni ravni urejajo živila in krmo na splošno ter zlasti varnost živil in krme. Uredba predvideva nujne ukrepe, kadar je očitno, da bodo živila ali krma, uvožena iz tretje države, verjetno pomenila resno tveganje za zdravje ljudi, živali ali za okolje in da takega tveganja ni mogoče zadovoljivo obvladati z ukrepi, ki jih sprejmejo države članice.
            
         
               (2)
            
            
               Direktiva Sveta 96/23/ES z dne 29. aprila 1996 o ukrepih za spremljanje nekaterih snovi in njihovih ostankov v živih živalih in v živalskih proizvodih (2) določa, da je treba spremljati proces prireje živali in proizvodnje primarnih proizvodov živalskega izvora zaradi odkrivanja prisotnosti nekaterih ostankov in snovi v živih živalih, njihovih iztrebkih, telesnih tekočinah ter tkivu, živalskih proizvodih, živalski krmi in pitni vodi.
            
         
               (3)
            
            
               Sklep Komisije 2010/381/EU z dne 8. julija 2010 o nujnih ukrepih v zvezi s pošiljkami proizvodov iz ribogojstva, uvoženih iz Indije in namenjenih za prehrano ljudi (3), določa, da je treba pri vsaj 20 % pošiljk proizvodov iz ribogojstva, uvoženih iz Indije in namenjenih za prehrano ljudi, preveriti prisotnost farmakološko aktivnih snovi, kot so opredeljene v členu 2(a) Uredbe (ES) št. 470/2009 Evropskega parlamenta in Sveta (4), zlasti kloramfenikola, tetraciklina, oksitetraciklina, klortetraciklina in metabolitov nitrofuranov.
            
         
               (4)
            
            
               Rezultati inšpekcijskega pregleda v Indiji, ki ga je novembra 2011 opravil Urad za prehrano in veterinarstvo, tj. inšpekcijska služba Komisije, so potrdili, da je zdaj vzpostavljen ustrezen uradni nadzorni sistem, ki zajema ribogojno proizvodnjo, ter da se je priporočilo iz poročila o inšpekcijskem pregledu iz leta 2009 o uradnem spremljanju ribogojnic delno upoštevalo.
            
         
               (5)
            
            
               Od sprejetja Sklepa 2010/381/EU se je število vzorcev proizvodov iz ribogojstva, v katerih so bili odkriti kloramfenikol, tetraciklin, oksitetraciklin, klortetraciklin ali metaboliti nitrofuranov, zmanjšalo. Zato je primerno zmanjšati minimalni delež pošiljk, pri katerih je treba preveriti prisotnost farmakološko aktivnih snovi.
            
         
               (6)
            
            
               Vendar bi bilo treba ohraniti obveznost testiranja, ki omogoča natančnejše informacije o morebitni kontaminaciji proizvodov iz ribogojstva s poreklom iz Indije z navedenimi ostanki. Testiranje se mora nadaljevati tudi zato, da se indijske proizvajalce odvrne od zlorabe navedenih snovi.
            
         
               (7)
            
            
               Sklep 2010/381/EU bi bilo zato treba ustrezno spremeniti.
            
         
               (8)
            
            
               Sklep Komisije 2010/220/EU z dne 16. aprila 2010 o nujnih ukrepih v zvezi s pošiljkami gojenih ribiških proizvodov, uvoženih iz Indonezije in namenjenih za prehrano ljudi (5), določa, da je treba pri vsaj 20 % pošiljk gojenih ribiških proizvodov iz Indonezije in namenjenih za prehrano ljudi preveriti prisotnost ostankov farmakološko aktivnih snovi, kot so opredeljene v členu 2(a) Uredbe (ES) št. 470/2009, zlasti kloramfenikola, metabolitov nitrofuranov ter tetraciklina.
            
         
               (9)
            
            
               Od sprejetja Sklepa 2010/220/EU ni bilo v pošiljkah gojenih ribiških proizvodov, uvoženih iz Indonezije, odkritih nobenih ostankov kloramfenikola, metabolitov nitrofuranov ali tetraciklina.
            
         
               (10)
            
            
               Rezultati inšpekcijskega pregleda v Indoneziji, ki ga je februarja 2012 opravil Urad za prehrano in veterinarstvo, tj. inšpekcijska služba Komisije, so razkrili, da je nadzorni sistem ostankov v Indoneziji zagotovil ustrezna jamstva z enakimi učinki, kot jih zagotavlja pravo Unije.
            
         
               (11)
            
            
               Sklep 2010/220/EU bi bilo zato treba razveljaviti.
            
         
               (12)
            
            
               Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJI SKLEP:
   Člen 1
   V členu 3 Sklepa 2010/381/EU se odstavek 1 nadomesti z naslednjim:
   
      „1.   Države članice z ustreznimi načrti vzorčenja zagotovijo, da se uradni vzorci odvzamejo pri najmanj 10 % pošiljk, predloženih za uvoz na mejnih kontrolnih točkah na njihovem ozemlju.“
   
   Člen 2
   Sklep 2010/220/EU se razveljavi.
   Člen 3
   Ta sklep je naslovljen na države članice.
   
      V Bruslju, 6. novembra 2012
      
         
            Za Komisijo
         
         Maroš ŠEFČOVIČ
         
            Podpredsednik
         
      
   
   
      (1)  UL L 31, 1.2.2002, str. 1.
   
      (2)  UL L 125, 23.5.1996, str. 10.
   
      (3)  UL L 174, 9.7.2010, str. 51.
   
      (4)  UL L 152, 16.6.2009, str. 11.
   
      (5)  UL L 97, 17.4.2010, str. 17.